ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1500/96 υποβολή: Anita Pollack (PSE) προς την Επιτροπή (12 Ιουνίου 1996)

Θέμα: Πειράματα σε ζώα

Απαντώντας στη γραπτή μου ερώτηση Ε-713/96 ((ΕΕ C 183, 24.6.1996, σελ. 48. )) η Επιτροπή δεν εξήγησε ποία είναι η πολιτική της ως προς τη συχνότητα διεξαγωγής συνεδριάσεων αλλά απλώς ανέφερε πόσες έχουν πραγματοποιηθεί από του 1990 και πότε θα διεξαχθεί η προσεχής συνεδρίαση. Προτίθεται η Επιτροπή να εξηγήσει εάν υπάρχει πολιτική ως προς τη συχνότητα διεξαγωγής αυτών των συνεδριάσεων και ποία είναι αυτή η πολιτική;

Αληθεύει ότι η τελευταία συνεδρίαση των αρμοδίων αρχών με την Επιτροπή ανάγεται στον Οκτώβριο 1994;

Γνωρίζει η Επιτροπή ότι οι αρμόδιες αρχές ανησυχούν για τον μη τακτικό χαρακτήρα των επισήμων επαφών τους με την Επιτροπή και δεν θεωρούν ότι ad hoc συνεδριάσεις αναπληρούν τις επίσημες συνεδριάσεις;

Απάντηση της κας Bjerregaard εξ ονόματος της Επιτροπής (19 Ιουλίου 1996)

Η Επιτροπή δεν διαθέτει ειδική πολιτική για τη συχνότητα των συνεδριάσεών της με τις αρμόδιες αρχές όσον αφορά την οδηγία 86/609/ΕΟΚ ((ΕΕ αριθ. L 358, 18.12.1986. )). Η συχνότητα των συνεδριάσεων αυτών εξαρτάται από τον όγκο της υπάρχουσας εργασίας καθώς και από την κατάσταση στην οποία βρίσκονται τα έργα τα οποία απαιτούν την καθοδήγηση των εν λόγω αρχών. Η Επιτροπή αντιλαμβάνεται τις ανησυχίες ορισμένων κρατών μελών και προέβλεψε συνεδρίαση με τις αρμόδιες αρχές για τα τέλη τρέχοντος έτους προκειμένου να αντιμετωπιστούν το ως άνω, καθώς και άλλα ζητήματα.

Στις ad hoc συνεδριάσεις σχετικά με τις στατιστικές, που πραγματοποιήθηκαν τον Οκτώβριο του 1994 και τον Ιούνιο του 1995, συμμετείχαν εκπρόσωποι των αρμοδίων αρχών. Οι εν λόγω ad hoc συνεδριάσεις οργανώθηκαν για να περατωθεί η επεξεργασία των στατιστικών στοιχείων σχετικά με τον αριθμό των ζώων που χρησιμοποιούνται σε πειράματα, και προκειμένου να ικανοποιηθεί, ειδικότερα, το αίτημα του Κοινοβουλίου.
ΓΡΑΠΤΗ ΕΡΩΤΗΣΗ E-1471/96 υποβολή: Hiltrud Breyer (V) προς την Επιτροπή (12 Ιουνίου 1996)

Θέμα: Απάντηση στην ερώτηση Ε-0451/96 σχετικά με την πιθανή άδεια διαθέσεως στο εμπόριο του υποκατάστατου λίπους «Olestra» στην ΕΕ

Στην απάντησή της στην ερώτηση σχετικά με το υποκατάστατο λίπους «Olestra» (Ε-0451/96 ((ΕΕ C 183, 24.6.1996, σελ. 32.))), η Επιτροπή αναφέρει ότι δεν μπορεί να δώσει απάντηση στις ερωτήσεις 2-6, διότι μέχρι στιγμής δεν έχει υποβληθεί αίτηση για άδεια κυκλοφορίας υποκατάστατου λίπους στην Κοινότητα. Δεδομένου ότι εν τω μεταξύ υποβλήθηκε αίτηση άδειας κυκλοφορίας στη Μεγάλη Βρετανία, ζητείται από την Επιτροπή να απαντήσει στις κάτωθι ερωτήσεις:

1. Πώς αξιολογεί η Επιτροπή την οκταετή μελέτη των αρχών έγκρισης των ΗΠΑ σχετικά με το «Olestra» και την επισήμανσή του;

2. Σε περίπτωση εισαγωγής και/ή έγκρισης του προϊόντος αυτού σε επίπεδο ΕΕ, θα ενεργήσει η Επιτροπή για την επισήμανσή του με τις κατάλληλες προειδοποιητικές ενδείξεις;

3. Προέβη ή προτίθεται να προβεί η Επιτροπή στην ανάθεση ιδίας μελέτης σχετικά με το «Olestra»;

4. Πώς αξιολογεί η Επιτροπή την τεχνολογική αναγκαιότητα του «Olestra» δεδομένων των κινδύνων που παρουσιάζει για την υγεία, ιδίως βάσει των μελετών της «Procter & Gamble» οι οποίες έδειξαν ότι τα πειραματόζωα στα οποία χορηγήθηκε «Olestra» δεν έχασαν βάρος;

5. Θεωρεί η Επιτροπή λογική - με βάση τις αναφερθείσες στην ερώτηση 4 αμφισβητούμενες επιδράσεις - τη χορήγηση αδείας στο «Olestra» για την κυκλοφορία του στην ΕΕ;

Απάντηση του κ. Bangemann εξ ονόματος της Επιτροπής (19 Ιουλίου 1996)

Μέχρις ότου υιοθετηθεί από το Ευρωπαϊκό Κοινοβούλιο και το Συμβούλιο η πρόταση κανονισμού για τα νέα τρόφιμα και τα νέα συστατικά τροφίμων ((COM(96) 229 που τροποποιεί τα COM(93) 631 και COM(92) 295. )), οι αιτήσεις για την κυκλοφορία νέων τροφίμων θα συνεχίσουν να εξετάζονται από τα κράτη μέλη βάσει των εθνικών διαδικασιών.

Δεδομένου ότι δεν έχει υποβληθεί στην Επιτροπή φάκελος σχετικά με το εν λόγω προϊόν, δεν είναι σε θέση η Επιτροπή να σχολιάσει τα ζητήματα που θέτει το Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ E-1583/96 υποβολή: Marianne Eriksson (GUE/NGL) προς την Επιτροπή (24 Iουνίου 1996)

Θέμα: Ραδιενεργά απόβλητα

Η UK Atomic Energy Aurhorities (UKAEA) σχεδιάζει να αυξήσει τον όγκο των προς επεξεργασία ραδιενεργών αποβλήτων στο Dounreay με αυξημένες απορρίψεις ραδιενεργών αποβλήτων ως επακόλουθο. Τα ραδιενεργά απόβλητα μεταφέρονται από τα θαλάσσια ρεύματα στις σουηδικές ακτές με περαιτέρω αρνητικές επιπτώσεις στην υγεία, το περιβάλλον, τον τουρισμό κ.λ.π. ως επακόλουθο. Οι σουηδικές δυτικές ακτές είναι ήδη πολύ επιβαρημένες από τα απορρίμματα της Βόρειας θάλασσας.

Ο αυξημένος όγκος των προς επεξεργασία ραδιενεργών αποβλήτων ενδέχεται να προέρχεται από τη Ρωσία. Η μεταφορά των εν λόγω αποβλήτων πρέπει να γίνει με πλοίο είτε μέσω της Βαλτικής, είτε μέσω του Murmansk. Ένα ατύχημα θα σήμαινε την καταστροφή του περιβάλλοντος της Βαλτικής και των γύρω χωρών.

Το ζήτημα αυτό ενέχει διεθνή σημασία εφόσον εκθέτει και άλλες χώρες στον κίνδυνο περιβαλλοντικής καταστροφής και επιβάρυνσης της υγείας καθώς επίσης και στη ραδιενεργό ρύπανση.

Τι μέτρα προτίθεται να λάβει η Επιτροπή προκειμένου να αποτρέψει την εφαρμογή των σχεδίων για αύξηση του όγκου ραδιενεργών αποβλήτων προς επεξεργασία στο Dounreay.

Απάντηση της κας Bjerregaard εξ ονόματος της Επιτροπής (1 Αυγούστου 1996)

Οι απορρίψεις αποβλήτων από το Dounreay ελέγχονται σύμφωνα με όσα προβλέπει άδεια που έχει εκδοθεί στο πλαίσιο της Περί Ραδιενεργών Ουσιών Πράξεως, στο Ηνωμένο Βασίλειο. Οι όροι της εν λόγω άδειας επανεξετάζονται. Δεν φαίνεται πιθανόν, όσον αφορά τις απορρίψεις υγρών αποβλήτων, να αυξηθούν τα επιτρεπόμενα όρια απορρίψεων από το Dounreay. Οι αρχές του Ηνωμένου Βασιλείου οφείλουν να εξασφαλίζουν ότι οι δόσεις που δέχονται τα πλέον εκτεθειμένα μέλη της τοπικής κοινότητας παραμένουν εντός των ορίων που καθορίζει η κοινοτική νομοθεσία. Είναι σαφές λοιπόν ότι θα ήταν αμελητέες οιεσδήποτε ακτινολογικές επιπτώσεις στη δυτική ακτή της Σουηδίας.

Επιπλέον, η Επιτροπή επιδιώκει να εξασφαλίσει ότι τα κράτη μέλη συμμορφώνονται με τους όρους των βασικών προτύπων ασφαλείας, βάσει της οδηγίας του Συμβουλίου 80/836/Ευρατόμ ((ΕΕ αριθ. L 246, 17.9.1980. )). Δεν υπάρχουν ενδείξεις ότι το Ηνωμένο Βασίλειο υπολείπεται των υποχρεώσεων που υπέχει βάσει της εν λόγω οδηγίας, όσον αφορά τις απορρίψεις από το Dounreay.
ΓΡΑΠΤΗ ΕΡΩΤΗΣΗ E-1207/96 υποβολή: Pedro Marset Campos (GUE/NGL) προς την Επιτροπή (15 Μαΐου 1996)

Θέμα: Προστασία του περιβάλλοντος στον Κόλπο του Portman (Ισπανία)

Θα μπορούσε η Επιτροπή να με πληροφορήσει κατά πόσον τηρούνται ή παραβιάζονται οι Κοινοτικές Διατάξεις για την προστασία του περιβάλλοντος στην περίπτωση των εκτελουμένων τεχνικών έργων στον Κόλπο του PORTMAN στην περιοχή του δήμου LA UNION (Καρθαγένη, Ισπανία);

Απάντηση της κας Βjerregaard εξ ονόματος της Επιτροπής (16 Ιουλίου 1996)

Στο πλαίσιο του Ταμείου Συνοχής η Επιτροπή χρηματοδότησε ένα πρόγραμμα στον Κόλπο του Portman που περιλαμβάνει μελέτη της κατάστασης και των χαρακτηριστικών της μολυσμένης ζώνης, σύνταξη σχεδίου δράσης και λήψη κάποιων πρώτων μέτρων στην περιοχή. Οι δράσεις που χρηματοδοτούνται από το Ταμείο Συνοχής προβλέπουν σεβασμό της κοινοτικής νομοθεσίας και ιδιαιτέρως αυτής που αφορά το περιβάλλον.
ΓΡΑΠΤΗ ΕΡΩΤΗΣΗ E-1550/96 υποβολή: Wolfgang Kreissl-Dφrfler (V) προς την Επιτροπή (17 Iουνίου 1996)

Θέμα: Κόστος της αποθήκευσης του βοδινού κρέατος

Μπορεί η Επιτροπή να αναφέρει σε τί ύψος ανέρχεται το κόστος (συμπεριλαμβανομένου και του συναφούς κόστους) από το 1990 έως το 1995 ανά έτος και ανά κράτος μέλος για την αποθήκευση του φρέσκου, κατεψυγμένου και μεταποιημένου βοδινού κρέατος σε ιδιωτική και δημόσια βάση;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-1550/96, E-1551/96, E-1552/96 και E-1553/96 (12 Ιουλίου 1996)

Η Επιτροπή διαβιβάζει κατευθείαν στο αξιότιμο μέλος του Κοινοβουλίου και στη Γενική Γραμματεία του Κοινοβουλίου τα στοχεία που ζητήθηκαν. Εκείνα που αφορούν τις γραπτές ερωτήσεις Ε-1550/96, Ε-1551/96 και Ε-1553/96 προέρχονται από τη δημοσιονομική έκθεση του Ευρωπαϊκού Γεωργικού Ταμείου Προσανατολισμού και Εγγυήσεων, τμήμα εγγυήσεων, που υποβάλλεται κάθε έτος στη δημοσιονομική αρχή.

Οσον αφορά την απάντηση στη γραπτή ερώτηση Ε-1552/96, θα πρέπει απλώς να επισημανθεί ότι η κοινή οργάνωση αγοράς του βοείου κρέατος δεν περιλαμβάνει χρηματοδότηση του τύπου «ενίσχυση στη μεταποίηση».
ΓΡΑΠΤΗ ΕΡΩΤΗΣΗ E-1554/96 υποβολή: Wolfgang Kreissl-Dφrfler (V) προς την Επιτροπή (17 Iουνίου 1996)

Θέμα: Κόστος της αποθήκευσης του βοδινού κρέατος

Μπορεί η Επιτροπή να αναφέρει πόσα από τα εκτραφέντα στην Κοινότητα βοοειδή στο διάστημα 1990 έως 1995 μεταφέρθηκαν ζωντανά στο πλαίσιο:

α. των ενδοκοινοτικών εμπορικών συναλλαγών

β. των εμπορικών συναλλαγών με τρίτες χώρες;

Μπορεί η Επιτροπή να δώσει στοιχεία σχετικά με τους τόννους μεταφερθέντων ζώων ανά χιλιόμετρο;

Απάντηση του κ. Fischler εξ ονόματος της Επιτροπής (18 Ιουλίου 1996)

Η Επιτροπή διαβιβάζει κατευθείαν στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου τους πίνακες που περιλαμβάνουν τα διαθέσιμα στοιχεία (από το 1990 έως το 1994).

Η Επιτροπή δεν διαθέτει στοιχεία για τις αποστάσεις που διήνυσαν τα μεταφερόμενα ζώα κατά τις ενδοκοινοτικές και εξωκοινοτικές συναλλαγές.
ΓΡΑΠΤΗ ΕΡΩΤΗΣΗ E-1222/96 υποβολή: Martina Gredler (ELDR) προς την Επιτροπή (23 Μαΐου 1996)

Θέμα: Μετάδοση της BSE (σπογγώδους εγκεφαλοπάθειας των βοοειδών)

Στο Λονδίνο διαπιστώθηκε πρόσφατα ότι η BSE είναι δυνατόν να μεταδοθεί από τη μητέρα αντιλόπη στην επόμενη γενεά.

Μπορεί η Επιτροπή να διαβεβαιώσει ότι η μετάδοση της BSE στην επόμενη γενεά αποκλείεται στην περίπτωση των βοοειδών;

Εάν όχι, είναι δυνατό η νόσος να μεταδοθεί μέσω του γάλακτος;

Απάντηση του κ. Fischler εξ ονόματος της Επιτροπής (9 Ιουλίου 1996)

Στο ζωολογικό κήπο του Λονδίνου αρκετές από τις μεγαλύτερες αφρικανικές αντιλόπες (kudu) έχουν προσβληθεί από μία μορφή μεταδοτικής σπογγώδους εγκεφαλοπάθειας (ΜΣΕ). Η ασθένεια έχει διαγνωσθεί σε πέντε από τα οκτώ ζώα του ζωολογικού κήπου και η υψηλή συχνότητα εμφάνισης δείχνει ότι το είδος αυτό είναι εξαιρετικά ευπρόσβλητο. Η μορφή της εμφάνισης υποδηλώνει την πιθανότητα της μετάδοσης μέσω της μητέρας, αν και μεταγενέστερα στοιχεία υποδηλώνουν ότι αυτό δεν είναι απαραίτητα αληθές. Όμως, από τις περιπτώσεις αυτές δεν μπορούν να εξαχθούν περαιτέρω συμπεράσματα σχετικά άλλες μορφές σπογγώδους εγκεφαλοπάθειας.

Εκτεταμένες επιδημιολογικές μελέτες έχουν πραγματοποιηθεί με στόχο τη διερεύνηση της δυνατότητας μετάδοσης της σπογγώδους εγκεφαλοπάθειας των βοοειδών (ΣΕΒ) στα βοοειδή μέσω της μητέρας.

Δεν υπάρχουν στοιχεία που να επιβεβαιώνουν τη μεταδοσιμότητα της ΣΕΒ από την αγελάδα προς το μόσχο. Επιπλέον, οι μελέτες μεταδοσιμότητας δεν έχουν αποδώσει στοιχεία σχετικά με τη μετάδοση της ΣΕΒ μέσω του γάλακτος. Τα στοιχεία αυτά συμπίπτουν με αυτά που αφορούν άλλες ΜΣΕ, όπως η kuru στον άνθρωπο, όπου λεπτοπτομερείς μελέτες της ασθένειας στη φυλή Fore στην Παπούα Νέα Γουινέα απέτυχαν να αποδείξουν τη μεταδοσιμότητα μέσω του γάλακτος. Αυτό επιβεβαιώθηκε επίσης από την Παγκόσμια Οργάνωση Υγείας η οποία, κατά τη διάρκεια συνάντησης στις 2-3 Απριλίου 1996 σχετικά με την ασθένεια Creutzfeld-Jacob (CJD) και τη ΣΕΒ, δήλωσε ότι:

«Το γάλα και τα γαλακτοκομικά προϊόντα, ακόμα και σε χώρες με μεγάλο αριθμό κρουσμάτων ΣΕΒ, θεωρούνται ασφαλή. Υπάρχουν στοιχεία από άλλες σπογγώδεις εγκεφαλοπάθειες των ζώων και του ανθρώπου που δηλώνουν ότι οι ασθένειες αυτές δεν μεταδίδονται μέσω του γάλακτος».
ΓΡΑΠΤΗ ΕΡΩΤΗΣΗ E-1063/96 υποβολή: Carlos Robles Piquer (PPE) προς την Επιτροπή (13 Μαΐου 1996)

Θέμα: Φυσικές καταστροφές και συνοχή

Μια σύντομη είδηση, πιθανώς προερχόμενη από πηγές της Επιτροπής, που δημοσιεύθηκε στο δελτίο EUROPE (έκδοση στην ισπανική γλώσσα, αριθ. 3673, σελ. 11) στις 26.1.1996, ανέφερε ότι η Επιτροπή είχε την πρόθεση να έλθει σε επαφή με το Ευρωπαϊκό Κοινοβούλιο για να αρθεί η αντίφαση που χαρακτηρίζει την πρακτική του τελευταίου να ζητεί τη χορήγηση έκτακτης ενίσχυσης στις περιπτώσεις φυσικών καταστροφών, ενώ το ίδιο έχει ήδη καταργήσει το αντίστοιχο δημοσιονομικό κονδύλιο.

Ερωτάται, συνεπώς, η Επιτροπή: πραγματοποιήθηκε μια τέτοια επαφή και, εάν ναι, ποιό ήταν το σχετικό αποτέλεσμα;

Απάντηση του κ. Santer εξ ονόματος της Επιτροπής (28 Ιουνίου 1996)

Το Δεκέμβριο του 1995 το Κοινοβούλιο ψήφισε, μετά από δεύτερη ανάγνωση, να αναγραφεί η ένδειξη «p.m.» για το 1996 στη θέση του προϋπολογισμού Β4-3400: «Επείγουσες ενισχύσεις προς πληθυσμούς της Κοινότητας που υπήρξαν θύματα καταστροφών». Εξάλλου, από τις αρχές του 1996 το Κοινοβούλιο έχει εγκρίνει πολλά ψηφίσματα με τα οποία ζητάει από την Επιτροπή να χορηγήσει επείγουσες ενισχύσεις στους πληθυσμούς πολλών κρατών μελών που υπήρξαν θύματα καταστροφικών πλημμυρών.

Σε αυτό ακριβώς το πλαίσιο έγιναν οι επαφές μεταξύ της Επιτροπής και του Κοινοβουλίου προκειμένου να διαλευκανθούν οι επιθυμίες του Κοινοβουλίου όσον αφορά τις επείγουσες ενισχύσεις. Η Επιτροπή λοιπόν πρότεινε στην αρμόδια για τον προϋπολογισμό αρχή μια ειδική ενίσχυση ύψους 1 εκατ. ECU της θέσης του προϋπολογισμού Β4-3400 προκειμένου να αντιμετωπισθεί ένας πολύ περιορισμένος αριθμός σοβαρών περιπτώσεων μεγάλου μεγέθους κατά τη διάρκεια του έτους 1996. Η Επιτροπή περιμένει προς το παρόν την έγκριση αυτής της μεταφοράς από το Συμβούλιο και το Κοινοβούλιο. Η Επιτροπή Προϋπολογισμών του Κοινοβουλίου εξάλλου έχει εκφράσει τη θέλησή της να μειώσει το ποσό της μεταφοράς κατά 300.000 ECU.
ΓΡΑΠΤΗ ΕΡΩΤΗΣΗ E-1149/96 υποβολή: Αλέξανδρος Αλαβάνος (GUE/NGL) προς την Επιτροπή (15 Μαΐου 1996)

Θέμα: Χρήση απαγορευμένων φυτοφαρμάκων

Καταναλωτικές Ενώσεις υποστηρίζουν ότι τριών (3) ειδών φυτοφάρμακα που υπάρχουν στη λίστα των 12 απαγορευμένων φυτοφαρμάκων στην Κοινότητα, παρά την απαγόρευση κυκλοφορούν κανονικά στην Ελλάδα.

Πρόκειται για το ζιζανιοκτόνο Παρακονάτ που είναι ισχυρό τοξικό, το μυκητιοκτόνο Αιθιλέν ντι Μπρομάιτ που είναι καρκινογόνο και το εντομοκτόνο Λιστέιν που είναι ισχυρό καρκινογόνο και πρόσφατα ανιχνεύτηκε στην Ελλάδα και σε μητρικό γάλα.

1. Γνωρίζει η Επιτροπή ότι τα ανωτέρω τοξικά κυκλοφορούν στην Ελλάδα, παρά την απαγόρευση, και εάν ναι, τι ποσότητες έχουν εισέλθει στην ελληνική αγορά από την έναρξη ισχύος των σχετικών κανονισμών;

2. Ποιά Αρχή είναι αρμόδια για τον έλεγχο κυκλοφορίας και την απόσυρση αυτών των προϊόντων από την ελληνική αγορά;

Απάντηση του κ. Fischler εξ ονόματος της Επιτροπής (05 Ιουλίου 1996)

Η χρήση ενός από τα φυτοφάρμακα που αναφέρονται στην ερώτηση, του διβρωμιούχου αιθυλίου (1,2-διβρωμομεθάνιο), ως φυτοπροστατευτικού προϊόντος, απαγορεύεται σε ολόκληρη την Κοινότητα, δυνάμει των διατάξεων της οδηγίας 79/117/ΕΟΚ ((ΕΕ αριθ. L 33 της 8.2.1979. )), όπως έχει τροποποιηθεί, η οποία απαγορεύει τη θέση σε κυκλοφορία και την χρησιμοποίηση φυτοπροστατευτικών προϊόντων που περιέχουν ορισμένες δραστικές ουσίες. Τα άλλα δύο, παρακουάτ και λιντέιν (gamma-HCH), δεν είναι απαγορευμένα από την οδηγία 79/117/ΕΟΚ, αλλά τελούν υπό αναθεώρηση κατά το πρώτο στάδιο του προγράμματος εργασίας που αναφέρεται στο άρθρο 8 παρ. 2 της οδηγίας 91/414/ΕΟΚ ((ΕΕ αριθ. L 230 της 19.8.1991. )) σχετικά με τη διάθεση στην αγορά φυτοπροστατευτικών προϊόντων. Η αναθεώρηση θα καταλήξει σε απόφαση για τη συμπερίληψή τους ή μη στο παράρτημα Ι της εν λόγω οδηγίας, ως δραστικών ουσιών των οποίων επιτρέπεται η ενσωμάτωση σε φυτοπροστατευτικά προϊόντα. Τα κράτη μέλη είναι στη συνέχεια υπεύθυνα για την αναθεώρηση των οικείων εθνικών αδειών για φυτοπροστατευτικά προϊόντα.

1. Οι ελληνικές αρχές έχουν πληροφορήσει την Επιτροπή ότι το διβρωμιούχο αιθύλιο αποσύρθηκε από την αγορά ως φυτοπροστατευτικό προϊόν με υπουργική απόφαση της 5ης Ιανουαρίου 1988. Ωστόσο, η χημική αυτή ένωση έχει επίσης βιομηχανικές χρήσεις (στη χημική και στην πετρελαϊκή βιομηχανία). Όσον αφορά τα παρακουάτ και λιντέιν, οι ελληνικές αρχές έχουν πληροφορήσει την Επιτροπή ότι επιτρέπεται στην Ελλάδα η χρήση τους ως δραστικών ουσιών φυτοπροστατευτικών προϊόντων. Στοιχεία για τις ποσότητες φυτοπροστατευτικών προϊόντων που περιέχουν παρακουάτ και λιντέιν και εισέρχονται στην ελληνική αγορά δεν έχει στη διάθεσή της η Επιτροπή. Για το λιντέιν ως χημική ουσία, τα στοιχεία του Eurostat αναφέρουν ότι κατά τα έτη 1992-1993-1994 η Ελλάδα εισήγαγε συνολικά 10 τόνους από κοινοτικές πηγές και 0 τόνους από πηγές εκτός Κοινότητας για όλες τις χρήσεις. Δεν υπάρχουν στοιχεία του Eurostat για το διβρωμιούχο αιθύλιο και το παρακουάτ.

2. Η ελληνική αρχή που είναι αρμόδια για την διάθεση στην αγορά φυτοπροστατευτικών προϊόντων και για την επιθεώρηση και τον έλεγχο της χρήσης τους είναι το τμήμα φυτοφαρμάκων του Υπουργείου Γεωργίας.
ΓΡΑΠΤΗ ΕΡΩΤΗΣΗ E-1193/96 υποβολή: Richard Howitt (PSE) προς την Επιτροπή (15 Μαΐου 1996)

Θέμα: Έλεγχος από τους ενδιαφερόμενους κατοίκους της ποιότητας του ατμοσφαιρικού αέρα

Είναι η Επιτροπή ενήμερη και χορηγεί οικονομική ενίσχυση για τον ποιοτικό έλεγχο του αέρα (και της ατμοσφαιρικής ρύπανσης από τις βιομηχανικές εγκαταστάσεις) από τους ίδιους τους ενδιαφερόμενους κατοίκους παρά από ειδικούς τεχνικούς σε κάποιο από τα κράτη μέλη; Θα μπορούσε η Επιτροπή να γνωστοποιήσει με ακρίβεια ποιά είναι τα προγράμματα κοινοτικής ενίσχυσης που διατίθενται για να χρηματοδοτήσουν ενδεχομένως αυτή την καινοτόμο δράση κοινοτικής βάσεως στον τομέα της περιβαλλοντικής μέριμνας;

Απάντηση της κας Bjerregaard εξ ονόματος της Επιτροπής (5 Ιουλίου 1996)

Από το χρηματοδοτικό μέσο για το περιβάλλον, το LIFE, διατέθηκαν πόροι για πολυάριθμα έργα καινοτομίας και επίδειξης στον τομέα του ελέγχου της ποιότητας του ατμοσφαιρικού αέρα στο χρονικό διάστημα μεταξύ 1992 και 1995. Η δεύτερη φάση δραστηριοτήτων του LIFE, για την οποία αναμένεται η έγκριση του Συμβουλίου, συμπεριλαμβάνει μέτρα προς στήριξη των τοπικών δήμων και κοινοτήτων, στα οποία ενδέχεται να συμπεριληφθούν και σχέδια επίδειξης στον τομέα αυτό.

Στο πλαίσιο των προγραμμάτων των διαρθρωτικών της ταμείων, η Κοινότητα έχει συγχρηματοδοτήσει πολλά μέτρα για την καταπολέμηση της ατμοσφαιρικής ρύπανσης, τα οποία συνδέονταν με την περιφερειακή ανάπτυξη ή την ανταγωνιστικότητα των επιχειρήσεων. Οι τελικοί αποδέκτες των ενισχύσεων μπορεί να είναι ή οι μόνιμοι κάτοικοι των περιοχών ή εξειδικευμένοι τεχνικοί. Μόνο το επενδυτικό κόστος είναι επιλέξιμο.
ΓΡΑΠΤΗ ΕΡΩΤΗΣΗ E-1196/96 υποβολή: Richard Howitt (PSE) προς την Επιτροπή (15 Μαΐου 1996)

Θέμα: Δηλητηριώδη και επικίνδυνα απορρίματα στη χωματερή του WESTWICK, στη νήσο CANVEY στο Έσεξ

Γνωρίζει η Επιτροπή τη δυνητική απειλή για τη δημόσια υγεία λόγω της παρουσίας δηλητηριωδών και επικίνδυνων απορριμάτων στη χωματερή του WESTWICK, στη νήσο CANVEY στο Έσεξ πριν από την ύπαρξη των κανονισμών που ρυθμίζουν τις χωμετερές; Προτίθεται η Επιτροπή να διερευνήσει το ζήτημα αυτό καθώς επίσης και το ενδεχόμενο της διαρροής υγρών ουσιών στα γειτονικά παράλια ύδατα και να αναφέρει επακριβώς ποιές πτυχές του κοινοτικού δικαίου εφαρμόζονται για τη ρύθμιση παρόμοιων εκτάσεων και ποιά προγράμματα κοινοτικής χρηματοδότησης μπορούν να διατεθούν για οικονομική συνεισφορά σε ένα τέτοιο έργο;

Απάντηση της κας Bjerregaard εξ ονόματος της Επιτροπής (11 Ιουλίου 1996)

Η Επιτροπή αγνοεί την ύπαρξη της χωματερής στην οποία αναφέρεται το Αξιότιμο Μέλος του Κονοβουλίου. Ως εκ τούτου απευθύνθηκε στις βρεττανικές αρχές για περισσότερες πληροφορίες όσον αφορά αυτή την κατάσταση και τον τρόπο με τον οποίο οι αρχές εφαρμόζουν σε αυτή τη συγκεκριμένη περίπτωση τις διατάξεις της οδηγίας 75/442/ΕΟΚ ((ΕΕ αριθ. L 194, της 25.7.1975. )) περί των στερεών αποβλήτων, όπως αύτή τροποποιήθηκε από την οδηγία 91/156/ΕΟΚ ((ΕΕ αριθ. L 78, της 26.3.1991. )) και της οδηγίας 76/464/ΕΟΚ ((ΕΕ αριθ. L 129, της 18.5.1976. )) περί ρυπάνσεως που προκαλείται από ορισμένες επικίνδυνες ουσίες που εκχέονται στο υδάτινο περιβάλλον της Κοινότητας.

Η Κοινότητα θα απαντήσει πληρέστερα επί του θέματος μόλις έχει στη διάθεσή της τις πληροφορίες που ζήτησε.

Το μόνο κοινοτικό ταμείο που θα μπορούσε να παρέμβει σε αυτή την περίπτωση είναι το Ταμείο Συνοχής, η παρέμβαση του οποίου είναι αδύνατη στην περίπτωση του Ηνωμένου Βασιλείου.
ΓΡΑΠΤΗ ΕΡΩΤΗΣΗ E-1470/96 υποβολή: Hiltrud Breyer (V) προς την Επιτροπή (12 Ιουνίου 1996)

Θέμα: Δηλητηριάσεις από εστέρα του φωσφορικού οξέος λόγω της χρήσεως «Tiguvon» (Fenthion) από την εταιρία Bayer Leverkusen

1. Γνωρίζει η Επιτροπή ότι ιδιοκτήτες ζώων που έδωσαν στα ζώα τους Tiguvon για τα παράσιτα υπέστησαν σοβαρές δηλητηριάσεις από εστέρα φωσφορικού οξέος;

2. Πότε δόθηκε η έγκριση στο προϊόν αυτό, προκειμένου να χρησιμοποιηθεί σε μικρά ζώα;

3. Ανταποκρίνεται το Tiguvon στις διατάξεις της οδηγίας περί εγκρίσεως;

4. Κατά πόσον έχει διερευνηθεί η επίδραση του Tiguvon στον άνθρωπο και τα ζώα, καθώς και οι αλληλεπιδράσεις του με άλλους αναστολείς χοληστερινάσης;

5. Ποιός οργανισμός εξετάζει την επίδραση των αντιπαρασιτικών, τόσο αυτών που χρειάζονται συνταγή όσο και αυτών που πωλούνται ελεύθερα, ιδίως δε το κατά πόσον βλάπτουν τον άνθρωπο, τα ζώα και το περιβάλλον;

6. Υπάρχει πιθανότητα, κατά τη διάθεση του Tiguvon και άλλων νευροτοξινών στην αγορά, να ανατραπεί το βάρος της αποδείξεως σε ευρωπαϊκό επίπεδο σε περίπτωση βλάβης, έτσι ώστε όσοι πάσχουν από χρόνια νοσήματα να αποζημιωθούν αντιστοίχως;

Απάντηση του κ. Bangemann εξ ονόματος της Επιτροπής (19 Ιουλίου 1996)

Η Επιτροπή δεν γνωρίζει τα προβλήματα που αναφέρει το Αξιότιμο Μέλος του Κοινοβουλίου. Η Επιτροπή συγκεντρώνει τις αναγκαίες πληροφορίες από τον Ευρωπαϊκό οργανισμό για την αξιολόγηση των φαρμακευτικών προϊόντων.
ΓΡΑΠΤΗ ΕΡΩΤΗΣΗ E-1401/96 υποβολή: Peter Crampton (PSE) προς την Επιτροπή (6 Iουνίου 1996)

Θέμα: Ενίσχυση διαρθρωτικού χαρακτήρα στον τομέα της αλιείας

Ο κανονισμός 2719/95 ((ΕΕ L 283, 25.11.1995, σελ. 3 )) καθορίζει τα κριτήρια και τους όρους των κοινοτικών παρεμβάσεων διαρθρωτικού χαρακτήρα στον τομέα της αλιείας και της υδατοκαλλιέργειας και της μεταποιήσεως και εμπορίας των προϊόντων τους. Θα μπορούσε η Επιτροπή να επιβεβαιώσει ότι τα μέτρα αυτά είναι προαιρετικά για τα κράτη μέλη;

Θα μπορούσε η Επιτροπή να παράσχει πληροφορορίες σχετικά με το σε ποία κράτη μέλη έχουν τεθεί τα μέτρα του κανονισμού εν εφαρμογή, ιδιαιτέρως τα κοινωνικοοικονομικά συνοδευτικά μέτρα προς ενίσχυση των εργαζομένων στον τομέα;

Απάντηση της κ. Bonino εξ ονόματος της Επιτροπής (25 Ιουνίου 1996)

Η Επιτροπή διαβεβαιώνει ότι τα μέτρα που αναφέρονται στο άρθρο 14α του κανονισμού (ΕΚ) αριθ. 3699/93 ((ΕΕ αριθ. L 346 της 31.12.1993 )), και τα οποία εισήχθησαν στην κοινοτική νομοθεσία με τον κανονισμό (ΕΚ) αριθ. 2719/95 ((ΕΕ αριθ. L 283 της 25.11.1995 )), είναι προεραιτικά για τα κράτη μέλη.

Μέχρι σήμερα, τρία κράτη μέλη (Δανία, Ισπανία και Γαλλία) διατύπωσαν ρητώς την πρόθεσή τους να τροποποιήσουν τον προγραμματισμό των διαρθρωτικών ενισχύσεων στον τομέα της αλιείας προκειμένου να εισαγάγουν κοινωνικοοικονομικά μέτρα.
ΓΡΑΠΤΗ ΕΡΩΤΗΣΗ E-1677/96 υποβολή: Anita Pollack (PSE) προς την Επιτροπή (24 Iουνίου 1996)

Θέμα: Δίκη της Greenpeace για το CO2

Γιατί η Επιτροπή ισχυρίζεται ότι οι ιδιώτες και οι ΜΚΟ δεν έχουν το δικαίωμα να προσφεύγουν στα δικαστήρια για να προσβάλλουν ενέργειες της Επιτροπής οι οποίες ζημιώνουν ή απειλούν τα περιβαλλοντικά τους συμφέροντα;

Απάντηση της κ. Bjerregaard εξ ονόματος της Επιτροπής (26 Ιουλίου 1996)

Το Αξιότιμο Μέλος αναφέρεται αναμφίβολα στην απόφαση του Πρωτοδικείου της 9ης Αυγούστου 1995 (υπόθεση Τ-585/93 ((Σύστ.: 1995, ΙΙ - 2205. )), Διεθνές Τμήμα της Greenpeace και λοιπά εναντίον της Επιτροπής).

Οπως θα γνωρίζει το Αξιότιμο Μέλος, εναντίον της εν λόγω απόφασης έχει ασκηθεί έφεση στο Ευρωπαϊκό Δικαστήριο (υπόθεση C-321/95P). Τακτική της Επιτροπής είναι να μην σχολιάζει υποθέσεις που εκκρεμούν.
ΓΡΑΠΤΗ ΕΡΩΤΗΣΗ P-1913/96 υποβολή: Αλέξανδρος Αλαβάνος (GUE/NGL) προς την Επιτροπή (5 Iουλίου 1996)

Θέμα: Παρεμβάσεις του κράτους στις υποθέσεις της Ολυμπιακής Αεροπορίας

Σε απάντησή της στην ερώτηση 1048/96 ((ΕΕ C 305, 15.10.1996. )), η Επιτροπή εκφράζει την ανησυχία της «ότι δεν έχουν εκπληρωθεί ακόμη στην εντέλεια ορισμένοι άλλοι όροι» και σημειώνει με έμφαση ότι «αφορούν ειδικότερα το βαθμό προφανούς παρέμβασης του κράτους στην διαχείρηση των υποθέσεων της αεροπορικής εταιρείαας πέραν των ορίων των υποχρεώσεών του ως μετόχου».

Ερωτάται η Επιτροπή ποιες είναι οι συγκεκριμένες παρεμβάσεις του κράτους που ξεπερνούν τα όρια των υποχρεώσεών του ως μετόχου απέναντι στην Ολυμπιακή Αεροπορία;

Απάντηση του κ. Kinnock εξ ονόματος της Επιτροπής (31 Ιουλίου 1996)

Η Επιτροπή παρακαλεί το Αξιότιμο Μέλος να ανατρέξει στην απόφαση της Επιτροπής αναφορικά με το θέμα αυτό, η οποία δημοσιεύθηκε στην Επίσημη Εφημερίδα αριθ. C 176 της 19ης Ιουνίου 1996.